閣下觀峴山圖
作者：孔武仲
朝代：宋

paragraphs: 峴山巉巉清溪濵，倒影萬丈之奫淪。
往歲嘗有去思吏，熱地尤多高蹈人。
少年仕宦頗落魄，時登絕頂攀蒼冥。
幽花美草頗娱目，斷碑刓碣還傷神。
曉猿夜鶴輕相别，從此奔走十八春。
舊遊不復齒頰挂，方知到骨俱埃塵。
麟臺昨日見圖畫，醒若楚客還覉魂。
方縑一幅論萬里，秋江緑水何粼粼。
人心與物本無别，正爲利欲相埋湮。
神功妙手如喚覺，滿座風月來相親。
騎驢徑去自可到，猶愈飄颻西遊秦。
剩沽宜城醉其下，日夕倒載望冠巾。